Il-lajċi f'sura ta' Ordni Sekulari Karmelitan ġew fl-1452. Il-Beatu Ġwanni Soreth O.C. kiseb awtorizzazzjoni mingħand il-Papa Nikola V biex jippubblika l-ewwel regola tat-Terz'Ordni fit-12 ta' Marzu 1455. Hawn qed nitkellmu dwar l-Ordni Karmelitan qabel ir-Riforma. Fl-aħħar tas-Seklu Sittax, il-Karmelitani Skalzi tar-Riforma ta' Santa Tereża ġew mifruda mill-Osservanza l-Antika u ngħataw l-awtorità li jirċievu wkoll it-Terzjarji tagħhom b'"Regola ta' Ħajja" ġdida li ġiet miktuba fl-1635. Is-Sagra Kongregazzjoni tar-Reliġjużi rrevediet u approvat ir-"Regola ta' Ħajja" jew "Manwal" fl-1921. Din ir-Regola baqgħet bla mittiefsa sal-Konċilju Vatikan II. Fl-10 ta' Mejju 1979, b'digriet tas-Santa Sede maħruġ mis-Sagra Kongregazzjoni għar-Reliġjużi u għall-Istituti Sekulari, it-Terz'Ordni ngħata l-jedd li jibdel l-isem ma' dak ġdid ta' Ordni Sekulari tal-Karmelitani Tereżjani. Illum l-Ordni Sekulari għandu l-kostituzzjonijiet tiegħu, imsejha "Kostituzzjonijiet tal-Ordni Sekulari ta' Sidtna Marija tal-Għolja tal-Karmelu u ta' Santa Tereża ta' Ġesù". It-test ġie approvat mis-Santa Sede fis-16 ta' Ġunju 2003. Hemm ukoll l-Istatuti partikulari għal kull post. Dawk ta' Malta ġew approvati mid-Definitorju Ġenerali fil-21 ta' Dicembru 2004.
L-Istorja tal-Ordni Sekulari Karmelitan Tereżjan